奉和慎思寺丞太康傳舍相逢并寄扶溝程太丞尉氏孫著作二十韵
作者：黄庭堅
朝代：宋

paragraphs: 扶亭大夫伯淳父，平生執鞭所欣慕。
蚤年學問多東南，形阻江山想神遇。
阮籍臺邊有一人，愛歎非爲婚姻故。
民言令君明且清，玉壺寒冰不受污。
我從王事驅傳馬，落日東走駭麏兔。
問知鄰境欲過之，簡書有程嚴寸步。
胸懷作惡無處說，天氣昏昏月含霧。
故人如從空中落，逼耳好鳥鳴韶濩。
野桃窈窕風剪拂，官柳低昂春燠昫。
政由人好景亦好，燒燭續書笑言聚。
同懷兩賢孤此樂，無物可寫心傾傃。
鄧侯詩成錦繡段，浣花屑玉邀我賦。
今年病起疏酒盃，醉鄉荆棘歸無路。
詩窮浄欲四壁立，奈何可當杜武庫。
不似灞橋風雪中，半臂騎馿得佳句。
濟時之才吾豈敢，樗櫟初無廊廟具。
上車不落强顔耳，伏食官倉等雞鶩。
只欲苦留公把酒，都畿千里勤督護。
及得歸時穀雨餘，已剪輕衣換袍袴。
春色衰從一片飛，况迺紛紛不知數。